Ir-Regolament tal-Kummissjoni (KE) Nru 1526/2000
tat-13 ta’ Lulju 2000
li jemenda l-Anness II mar-Regolament tal-Kunsill (KE) Nru1255/1999 dwar l-organizzazzjoni komuni tas-suq fil-ħalib u prodotti mill-ħalib
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1255/99 tas-17 ta’ Mejju 1999 dwar l-organizzazzjoni komuni tas-suq fil-ħalib u prodotti mill-ħalib [1], kif l-aħħar emendat bir-Regolament (KE) Nru 1040/2000 [2], u b’mod partikolari l-Artikolu 31 (14) tiegħu,
Billi:
(1) L-Artikolu 8 tar-Regolament tal-Kunsill (KE) Nru 3448/93 tas-6 ta’ Diċembru 1993 li jistabbiixxi l-arranġamenti kummerċjali li japplikaw għal ċerti oġġetti li jirriżultaw mill-proċessar tal-prodotti agrikoli [3], kif l-aħħar emendat bir-Regolament tal-Kummissjoni (KE) Nru No 2491/98 [4], jipprovdi illi ma’ l-esportazzjoni ta’ l-oġġetti, il-prodotti agrikoli li jkunu ġew użati jistgħu jikkwalifikaw għar-rifużjonijiet stabbiliti skond ir-regolamenti dwar l-organizzazzjoni komuni tas-suq fis-setturi involuti.
(2) L-Artikolu 31 tar-Regolament (KE) Nru 1255/1999 jipprovdi għar-rifużjonijiet fuq ċerti prodotti koperti bir-Regolament jekk dawn jiġu esportati fil-għamla ta’ l-oġġetti elenkati fl-Anness II ta’ miegħu.
(3) Bil-ħsieb ta’ l-impenji tal-Komunità skond il-Ftehim ta’ l-Organizzazzjoni Dinjija tal-Kummerċ (ODK) dwar il-Biedja [5] u kemm ikunu disponibbli l-estimi finanzjarji, u bil-ħsieb ta’ l-iżviluppi mistennija fil-prezzijiet tal-biedja fil-Komunità u fis-suq dinji u fl-esportazzjonijiet tal-prodotti agrikoli fil-għamla ta’ l-oġġetti mhux elenkati fl-Anness I mat-Trattat, għandha tiġi ristretta l-possibbiltà li jingħataw rifużjonijiet fuq l-esportazzjoni għall-prodotti agrikoli fil-għamla ta’ l-oġġetti li fihom jistgħu jiġu inkorporati.
(4) B’riżultat ta’ dan, il-lista ta’ l-oġġetti fl-Anness II mar-Regolament (KE) Nru 1255/1999 għandha tiġi emendata.
(5) Il-Kumitat Maniġerjali tal-Ħalib u l-Prodotti mill-Ħalib ma tax opinjoni fil-limitu taż-żmien stabbilit mill-President tiegħu,
ADOTTAT DAN IR-REGOLAMENT:
Artikolu 1
L-Anness II mar-Regolament (KEC) Nru 1255/1999 jiġi mibdul bl-Anness ma’ dan ir-Regolament.
Artikolu 2
Dan ir-Regolament għandu jidħol fis-seħħ fil-jum ta’ wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Ma għandux japplika għaċ-ċertifikati tar-rifużjonijiet maħruġa qabel id-data tad-dħul fis-seħħ ta’ dan ir-Regolament.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-13 ta’ Lulju 2000.